b'\n_START_ARTICLE_\nSant Teodor d\'Am\xc3\xa0sia\n_START_SECTION_\nVida i llegenda\n_START_PARAGRAPH_\nSegons la tradici\xc3\xb3 transmesa, havia nascut a S\xc3\xadria o Arm\xc3\xa8nia i era soldat a les legions romanes en temps de l\'emperador Galeri Maximi\xc3\xa0 (304-311). Va ser destinat al Pont, a l\'Anat\xc3\xb2lia, a la ciutat d\'Am\xc3\xa0sia, quan va promulgar-se l\'edicte contrar els cristians. Llavors, va ser portat a fer sacrificis als d\xc3\xa9us romans, per\xc3\xb2 no va voler fer-ho. Els magistrats, com que era legionari de l\'Imperi, van donar-li un temps perqu\xc3\xa8 s\'ho pens\xc3\xa9s i ell va emprar-lo en cremar el temple de Cibeles. Immediatament va ser pres i torturat. A la pres\xc3\xb3, renunciava a menjar i beure el que li donaven, per\xc3\xb2 miraculosament no va morir de fam. Finalment, va ser cremat en una foguera, on mor\xc3\xad._NEWLINE_Una dona, Eus\xc3\xa8bia, prengu\xc3\xa9 el seu cos mort, sense senyals del foc, i li aplic\xc3\xa0 ung\xc3\xbcents i, embolicat en un sudari, el port\xc3\xa0 a la ciutat d\'Eucais, actual Aukhat, on va ser sebollit. La tomba esdevingu\xc3\xa9 un lloc de pelegrinatge i s\'hi aixec\xc3\xa0 una bas\xc3\xadlica.\n_START_SECTION_\nTeodor i el drac\n_START_PARAGRAPH_\nMentre la cohort era acampada prop d\'Eucais, va saber que un drac aterrava la poblaci\xc3\xb3 de la regi\xc3\xb3. Va veure que all\xc3\xb2 era el senyal que esperava i mitjan\xc3\xa7ant el qual D\xc3\xa9u li diria el moment del seu martiri. Aix\xc3\xad, va endinsar-se al bosc i arrib\xc3\xa0 a un poblat on nom\xc3\xa9s quedava un habitant: la princesa Eus\xc3\xa8bia, que romania captiva pel drac i li digu\xc3\xa9 on podria trobar-lo. Armat amb una creu i la llan\xc3\xa7a, va enfrontar-s\'hi i va matar-lo, alliberant la princesa. Mort el drac, nom\xc3\xa9s li quedava matar el "drac espiritual" i va ser quan va fer p\xc3\xbablic que era cristi\xc3\xa0, sabedor que aix\xc3\xb2 el portaria al martiri._NEWLINE_La llegenda del sant soldat que mata el drac i salva la princesa captiva va passar despr\xc3\xa9s a la figura de Sant Jordi, la llegenda del qual, que encara no la tenia, el va incorporar.\n_START_SECTION_\nVeneraci\xc3\xb3\n_START_PARAGRAPH_\nDes d\'antic va ser venerat com a sant m\xc3\xa0rtir. La seva festa va fixar-se als menologis orientals el 17 de febrer. Tamb\xc3\xa9 \xc3\xa9s celebrat per l\'Esgl\xc3\xa9sia Ortodoxa i l\'Esgl\xc3\xa9sia Arm\xc3\xa8nia el primer diumenge de la Quaresma. L\'Esgl\xc3\xa9sia cat\xc3\xb2lica assenyala la seva festa el 9 de novembre._NEWLINE_El culte al sant es va difondre a Ven\xc3\xa8cia al segle\xc2\xa0vi i s\'hi aixec\xc3\xa0 una esgl\xc3\xa9sia a la zona on avui hi ha la Bas\xc3\xadlica de Sant Marc. Va ser invocat com a patr\xc3\xb3 de Ven\xc3\xa8cia fins al segle\xc2\xa0xiii, quan va ser substitu\xc3\xaft per Sant Marc l\'Evangelista._NEWLINE_El 1210, les seves restes van arribar a Brindisi, on va ser proclamat patr\xc3\xb3; el cap es va portar a Gaeta.'